《重赠》
宋代·苏辙

出家无复家，视身等云浮。
东西随风行，忽然遍九州。
君居龙川城，筑室星一周。
屋瓦如翬飞，象设具冕旒。
弟子五六人，门徒散林丘。
本为百年计，自可一世留。
胡为不复顾，脱去如敝裘。
万里一藤杖，来从故人游。
故人病老翁，轻重恐未酬。
疑君了心法，万物皆浮沤。
去彼非有嫌，来此亦无求。
是心摩尼珠，不受箧笥收。
故人感君意，一言还信不。
远行不为此，浪走非良谋。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。